b'\n_START_ARTICLE_\nHalonit\n_START_PARAGRAPH_\nHalonit ovat bromia sis\xc3\xa4lt\xc3\xa4vi\xc3\xa4 CFC-yhdisteiden tapaisia yhdisteit\xc3\xa4. Haloneista tunnetuimpia ovat bromidifluorikloorimetaani (CBrClF\xe2\x82\x82) ja bromitrifluorimetaani (CBrF\xe2\x82\x83). Haloneja on k\xc3\xa4ytetty palonsammutusaineina automaattisissa sammutusj\xc3\xa4rjestelmiss\xc3\xa4 ja k\xc3\xa4sisammuttimissa. Halonit ovat tehokkaita sammutusaineita, eiv\xc3\xa4t vahingoita mit\xc3\xa4\xc3\xa4n materiaaleja eiv\xc3\xa4tk\xc3\xa4 j\xc3\xa4t\xc3\xa4 muutenkaan j\xc3\xa4lki\xc3\xa4 k\xc3\xa4yt\xc3\xb6st\xc3\xa4. T\xc3\xa4m\xc3\xa4n takia ne ovat olleet yleisesti k\xc3\xa4yt\xc3\xb6ss\xc3\xa4 esimerkiksi t\xc3\xa4rkeiss\xc3\xa4 tietokone- ja palvelinkeskuksissa sek\xc3\xa4 museoissa. Sammutusteho perustuu palamisen kemiallisen reaktion katkaisemiseen. Edell\xc3\xa4 mainitut halonit ovat hengitettyn\xc3\xa4 k\xc3\xa4yt\xc3\xa4nn\xc3\xb6ss\xc3\xa4 vaarattomia, kunhan altistus j\xc3\xa4\xc3\xa4 mahdollisimman v\xc3\xa4h\xc3\xa4iseksi. Tulen kanssa reagoidessaan halonit muodostavat kuitenkin myrkyllisi\xc3\xa4 yhdisteit\xc3\xa4._NEWLINE_Halonit tuhoavat otsonikerrosta paljon tehokkaammin kuin CFC-yhdisteet. Halonien k\xc3\xa4ytt\xc3\xb6 ja niit\xc3\xa4 sis\xc3\xa4lt\xc3\xa4vien tuotteiden myynti on siksi kielletty Suomessa joitakin poikkeuksia lukuun ottamatta. Halonit ovat my\xc3\xb6s kasvihuonekaasuja. Halonien korvaamiseksi onkin kehitetty vastaavaan tehoon perustuvia sammutuskaasuja, joiden haittavaikutus otsonikerrokseen on v\xc3\xa4h\xc3\xa4inen tai haittavaikutusta ei ole lainkaan. Haloneja on korvattu my\xc3\xb6s mm. argonilla, typell\xc3\xa4 ja hiilidioksidilla. N\xc3\xa4iden teho perustuu tulen tukahduttamiseen ja ne ovat t\xc3\xa4ysin vaarattomia ymp\xc3\xa4rist\xc3\xb6lle, koska kaikkia n\xc3\xa4it\xc3\xa4 aineita on luonnollisesti muutenkin ilmakeh\xc3\xa4ss\xc3\xa4, joskin hiilidioksidi on kasvihuonekaasu. Haittapuolena on kuitenkin vaarallisuus ihmiselle. Kaasut syrj\xc3\xa4ytt\xc3\xa4v\xc3\xa4t hapen ilmasta ja samassa tilassa olevat henkil\xc3\xb6t ovat vaarassa tukehtua._NEWLINE_Haloneista k\xc3\xa4ytet\xc3\xa4\xc3\xa4n usein koodinimi\xc3\xa4, joiden numerosarjat ilmoittavat yhdisteen alkuainekoostumuksen. Esimerkiksi CBrClF\xe2\x82\x82 on toiselta nimelt\xc3\xa4\xc3\xa4n haloni\xc2\xa01211 ja CBrF\xe2\x82\x83 on haloni\xc2\xa01301. Ensimm\xc3\xa4inen numero on molekyylin hiiliatomien lukum\xc3\xa4\xc3\xa4r\xc3\xa4. Toinen numero kertoo fluorin, kolmas kloorin ja nelj\xc3\xa4s bromin m\xc3\xa4\xc3\xa4r\xc3\xa4n. Alkuaineet ilmoitetaan siis j\xc3\xa4rjestysluvun mukaisessa j\xc3\xa4rjestyksess\xc3\xa4.'